**Azərbaycan Respublikasının Ailə, Qadın və Uşaq Problemləri**

**üzrə Dövlət Komitəsinin 2016-cı il üzrə fəaliyyəti haqqında**

**H E S A B A TI**

Azərbaycan Respublikasının Ailə, Qadın və Uşaq Problemləri üzrə Dövlət Komitəsi öz fəaliyyətində Azərbaycan Respublikasının Konstitusiyasını, Azərbaycan Respublikası Prezidentinin fərman və sərəncamlarını, Nazirlər Kabinetinin qərar və sərəncamlarını, Azərbaycan Respublikasının tərəfdar olduğu beynəlxalq konvensiyaları, Azərbaycan Respublikasının müvafiq qanunlarını və dövlət proqramlarını rəhbər tutaraq müvafiq sahələr üzrə vəzifələrini icra edir.

Komitə 2016-cı ildə əsasnamə ilə müəyyən edilmiş istiqamətlər üzrə və iş planına uyğun fəaliyyət göstərmişdir. Öz fəaliyyətində o, bütün dövlət orqanları ilə səmərəli əməkdaşlıq etmiş, Heydər Əliyev Fondu, beynəlxalq və qeyri hökumət təşkilatları ilə birgə layihələr icra etmişdir. Komitə tərəfindən təşkil olunan tədbirlərdə yerli icra, hüquq-mühafizə və məhkəmə orqanlarının, habelə yerli özünüidarəetmə orqanlarının nümayəndələri yaxından iştirak etmişlər. 2016-cı il ərzində Komitə kütləvi informasiya vasitələri ilə səmərəli əməkdaşlıq etmişdir.

Komitə Dövlətin ailə siyasəti sahəsində cəmiyyətin diqqətinin ailə məsələlərinə yönəldilməsi, milli-mənəvi və ümumbəşəri dəyərlərin, ailə mədəniyyətinin qorunub saxlanması, gənclərin yaşlılara hörmət, kiçiklərə qayğı ruhunda tərbiyə olunması, ailədə sülh və dözümlülük mədəniyyətinin, sağlam həyat tərzinin, nümunəvi çoxuşaqlı ailələrin təbliği, xüsusi qayğıya ehtiyacı olan şəxslərin və onların ailələrinin cəmiyyətə adaptasiyası, reproduktiv sağlamlıq, ailə həyatına hazırlıq, insan alveri, erkən nikah və ziyanlı vərdişlərin yaratdığı fəsadlar üzrə məlumatlandırma və maarifləndirmə məqsədli bir sıra tədbirlər keçirmişdir. 2015-ci ildən etibarən yerli icra hakimiyyətləri ilə birgə cəmiyyət üzvləri arasında **Azərbaycan ailəsinə** xas dəyərlərin və sağlam həyat tərzinin təbliği, ailələrin asudə vaxtının səmərəli təşkili məqsədilə **“Bizim gücümüz birliyimizdədir”** adlı maarifləndirmə layihəsi həyata keçirilir. Layihə çərçivəsində Dini Qurumlarla İş üzrə Dövlət Komitəsi və Lənkəran Şəhər İcra Hakimiyyəti ilə birgə Lənkəran şəhərində yerləşən Heydər Əliyev Mərkəzində konfrans keçirilmişdir. Dini Qurumlarla İş üzrə Dövlət Komitəsi ilə birgə imzalanmış “2015-2016-cı illər üçün birgə işin təşkilinə dair Tədbirlər Planı”na əsasən keçirilən konfransın əsas mövzusu Multikulturalizm – Azərbaycanın Dövlət siyasəti, Tolerantlıq mədəniyyətinin təbliği olmuşdur.

2015-ci ildən etibarən sağlamlıq imkanları məhdud uşaqlara diqqət və qayğının artırılması, onların problemlərinin həllinə cəmiyyətin cəlb olunması və onların cəmiyyətə hərtərəfli qoşulması və inkişafını təmin etmək, eyni zamanda xüsusi qayğıya ehtiyacı olan uşaqların valideynlərinə psixoloji və hüquqi yardım göstərmək məqsədi ilə **“Günəş hamı üçündür”** adlı maarifləndirmə layihəsi həyata keçirilir.

 29 noyabr 2016-cı il tarixində Komitə Heydər Əliyev Fondu və BMT-nin Əhali Fondunun birgə təşkilatçılığı ilə Azərbaycan Respublikasının Dövlət Müstəqilliyinin 25-ci il dönümünə həsr olunmuş “Azərbaycan ailəsi 2016” film festivalını keçirmişdir. Festivalın münsiflər heyəti 31 iştirakçı tərəfindən təqdim edilmiş peşəkar və həvəskar səviyyədə hazırlanmış 38 film ilə tanış olaraq onları 8 nominasiya üzrə qiymətləndirmişdir - bədii film, sənədli film, televiziya layihəsi, sosial çarx, cizgi filmi, xarici film, tələbə filmi və sosial şəbəkədə ən çox bəyənilənfilm. Festival çərçivəsində, həmçinin, 22 fotoqraf tərəfindən təqdim edilmiş 82 fotoşəkil də qiymətləndirilmişdir. Dövlət qurumlarının nümayəndələrinin, elm və mədəniyyət xadimlərinin, tələbələrin iştirakı ilə baş tutan tədbirin mükafatlandırma mərasimində 8 fotoşəkil və 10 film dövlət qurumları, nazirliklər və yerli icra hakimiyyətləri tərəfindən, festivalın əsas ideyası baxımından 8 əsas nominasiya üzrə fərqlənən işlər isə təşkilatçılar tərəfindən mükafatlandırılmışdır. Təşkilat Komitəsi tərəfindən “Azərbaycan ailəsi 2016” film festivalına təqdim olunan bütün işlərdən ibarət kataloqlar hazırlanıb və çap edilmişdir.

Komitə tərəfindən Azərbaycanın regionlarında qeyd edilən **“Ailə Bayramı”nın** bu il Quba rayonunda keçirilməsi nəzərdə tutulmuş, bu istiqamətdə Azərbaycan Respublikasının Prezidenti Administrasiyasına, Bakı şəhər İcra Hakimiyyətinə, Quba rayon İcra Hakimiyyətinə və dəvət məqsədi ilə 75 yerli İcra Hakimiyyətlərinə məktublar, eyni zamanda tədbirlər planı göndərilmişdir. Lakin cari ilin aprel ayının ilk günlərində cəbhə bölgəsində baş vermiş münaqişələr nəticəsində Azərbaycan ordusunun hərbi qulluqçularının şəhid olması səbəbi ilə, bu il “Ailə Bayramı”nın keçirilməsi təxirə salınmışdır. 1-15 may tarixlərində **“Beynəlxalq ailə günü”** ilə bağlı silsilə tədbirlərin keçirilməsi məqsədi ilə yerli İH-lərinə tədbirlər planı göndərilmiş, Qubadlı, Neftçala, Nizami, Lerik və Masallı Rayon İcra Hakimiyyətləri tərəfindən (tədbirlər planına əsasən) keçirilmiş maarifləndirmə tədbirləri barəsində Komitəyə cavab məktubları ünvanlanmışdır.

 13 may 2016-cı il tarixində Sağlam Ailə Tibb Mərkəzi ilə birgə Sabirabad rayonu, Rüstəmli kəndi, Yeni Zəngilan qəsəbəsində məskunlaşmış Zəngilan rayonundan olan qaçqın və məcburi köçkün ailələr (161 ailə) üçün sağlam həyat tərzinin və nikahdan əvvəl tibbi müayinənin təbliği, əhalinin, xüsusilə gənclərin reproduktiv sağlamlıq, ailə planlaşdırılması, erkən nikah və ziyanlı vərdişlərin (narkomaniya, alkoqolizm, siqaret, QİÇS) yaratdığı fəsadlar barəsində maarifləndirmə tədbiri keçirilmişdir.

Eyni zamanda Komitə tərəfindən **“Sağlam həyat naminə erkən nikaha YOX deyək!”, “İnsan alverinin qurbanı olma!”** adlı layihələr də həyata keçirilmişdir.

 29 noyabr 2016-cı il tarixində Azərbaycan Respublikasının Dövlət Müstəqilliyinin 25-ci il dönümünə həsr olunmuş “Azərbaycan ailəsi 2016” film festivalının mükafatlandırma mərasimi keçirilmişdir. Təşkilat Komitəsi tərəfindən “Azərbaycan ailəsi 2016” film festivalına təqdim olunan bütün işlərdən ibarət kataloqlar hazırlanıb və çap edilmişdir.

 Azərbaycan Respublikası Prezidenti yanında Dövlət İdarəçilik Akademiyası ilə birgə “Müstəqillik dövründə ailə siyasətinin formalaşması - ənənələr, perspektivlər” adlı elmi-praktik konfrans keçirilmişdir. Konfrans çərçivəsində məruzəçilərin çıxışlarından ibarət toplu (bülleten) hazırlanaraq çap edilmişdir.

 1 oktyabr “Beynəlxalq Ahıllar günü” (BMT-nin Baş Məclisinin 1992-ci il Qətnaməsi ilə) ilə bağlı Zərdab rayonunda tədbir keçirilmiş, rayonda yaşayan ahılların evləri ziyarət olunmuş, onların problemləri və istəkləri dinlənilmiş, bayram sovqatları paylanılmışdır.

 1 dekabr “Ümumdünya QİÇS-lə mübarizə günü” ərəfəsində, Komitə və “Bakı Metropoliteni” Qapalı Səhmdar Cəmiyyəti arasında imzalanmış əməkdaşlıq Memorandumuna əsasən, *“QİÇS analizini ver! Riski sıfıra sal!”* adlı bukletlər Bakı Metropoliteninin sərnişinləri arasında paylanılması məqsədilə aidiyyəti quruma təqdim edilmişdir.

7 mart 2016-ci il tarixində 8 Mart Beynəlxalq Qadınlar Gününə həsr olunmuş tədbir keçirilmişdir. Ulu öndər H.Əliyevin apardığı dövlət qadın siyasətinin davamı olaraq, möhtərəm prezidentimiz İlham Əliyev cənabları mütəmadi olaraq qadınlara xüsusi diqqət, qayğı göstərir, onların əməyini yüksək səviyyədə qiymətləndirir.

Komitə bir qrup sahibkar qadınlarla birgə 17 mart 2016-cı il tarixində Əmək və Əhalinin Sosial Müdafiəsi Nazirliyi yanında Dövlət Sosial Təminat Xidmətinin nəzdində dövlət uşaq müəssisələrinin valideyn himayəsindən məhrum olmuş məzunları üçün “Məzun evi” Sosial Müəssisəsinin sakinləri ilə görüş keçirmişdir. Tədbirdə gənclərin peşə seçimində problemlər, məşğulluq, gənclərin idmanda, sosial həyatda inkişafı və digər mövzular üzrə ətraflı müzakirələr keçirilmişdir. Eyni zamanda bu istiqamətdə birgə layihələrin həyata keçirilməsi ilə bağlı təkliflər verilmişdir.

Ermənistan Azərbaycana qarşı növbəti silahlı təxribat törədərək 2 aprel 2016-cı il tarixində təmas xəttində yerləşən mövqelərimizə hücum çəkmişdir. Təmas xəttinə yaxın yerlərdə yerləşən yaşayış məntəqələrini atəşə tutaraq silahlı təxribat nəticəsində hərbiçilərimiz və mülki şəxslərimiz həlak olmuşdur. Buna baxmayaq düşmən tərəf böyük itkilər verərək Azərbaycan ordusu tərəfindən layiqincə cavablandırılmışdır və təmas xəttində Azərbaycanın üstünlüyü daha da möhkəmlənmişdir. Bununla bağlı olaraq 4 aprel 2016-cı il tarixində Azərbaycan Respublikası Ailə, Qadın və Uşaq Problemləri üzrə Dövlət Komitəsi **Azərbaycan qadınlarının ölkə başçısının ədalətli mövqeyini dəstəkləməsi mövzusunda dəyirmi masa keçirmişdir.**

Komitə Azərbaycan Mikromaliyyə Assosiasiyası ilə birgə “Azərbaycan regionlarında qadın mütəxəssislərin hazırlanması və qadın sahibkarların inkişafı” layihəsi çərçivəsində “Maliyyə savadlığı” və “Biznesinə başla və onu inkişaf etdir” adlı təlimlər həyata keçirməyi planlaşdırmışdır. “Maliyyə savadlılığı”  üzrə təlimlərin əsas məqsədi maliyyə savadlılığının əsasları barədə zəruri biliklərin verilməsi, “Biznesinə başla və onu inkişaf etdir” təliminin əsas məqsədi kiçik və orta sahibkarlıqla məşğul olan və ya məşğul olmaq istəyən qadınlara biznes ideyasının yaradılmasında və biznes planın hazırlanmasında dəstək olmaqdır. Layihə ilin sonuna kimi davam etdiriləcəkdir.

Aprel ayından Azərbaycan xalqının Ümummilli Lideri, müassir dövrün görkəmli siyasi xadimi, Ulu öndər Heydər Əliyevin 93 illik yubileyinə ithaf olunmuş “Qadınlar dövlətimizin, dövlətçiliyimizin, müstəqilliyimizin, bu günümüzün, gələcəyimizin dayağıdır” adlı müsabiqəyə start verilmişdir. 1 aprel 2016-ci il tarixindən 1 may 2016-ci il tarixinə qədər davam edən ənənəvi müsabiqədə jurnalistlər iştirak etmişdir. Müsabiqənin nəticələrinə əsasən iştirakçılardan 3 nəfər qalib seçilmişdir

Azərbaycanda hər 5 ildən bir bələdiyyə seçkiləri keçirilir. 2005-ci ildə keçirilən bələdiyyə seçkilərdə bələdiyyə üzvü olan qadınlar 4%, 2009-cu ildə (26.5%), 2014-cü ildə keçirilən seçkilərdə bələdiyyə üzvü qadınların sayı artaraq 34.9%-ə çatmışdır.

2012-ci ilin ikinci yarısından etibarən Almaniya Beynəlxalq Əməkdaşlıq Cəmiyyəti (GİZ) ilə birgə Azərbaycan qadın bələdiyyə üzvləri üçün “DAYAQ” Mentorluq Proqramının icrasına başlanılmışdır. İlk mərhələdə Abşeron rayonu, Bakı şəhəri Qaradağ rayonu və Sumqayıt şəhərindən olan qadın bələdiyyə üzvləri ilə görüşlər keçirilmiş, proqramda iştirak etmək istəyən stajorlar seçilmişdir.

 2011-ci ildən Birləşmiş Millətlər Təşkilatının İnkişaf Proqramı ilə birgə Azərbaycanda “Kənd və rayon yerlərində yaşayan qadınların iqtisadi və sosial həyatda iştirakının təşviqatı” texniki yardım layihəsinə start verilmişdir. Layihənin əsas məqsədi, kənd qadınlarının iqtisadi və icma həyatında iştirakı ilə bağlı ehtiyac və problemlərinin dəyərləndirilməsi, müsbət təcrübələri yerli şəraitə və kənd yerlərində yaşayan qadınların xüsusi ehtiyaclarına uyğunlaşdırıb onların işgüzar və sosial fəaliyyəti üçün əlverişli mühitin yaradılmasını təmin etməkdir. 2016-cı ildən etibarən layihə Biləsuvar, Salyan, Sabirabad rayonlarında davam etdirilir. Aprel ayında Biləsuvar rayonunda görüşlər keçirilmişdir.

Komitə Almaniya Beynəlxalq Əməkdaşlıq Cəmiyyəti (GIZ) ilə birlikdə 2013-cü ildən başlayaraq “Cənubi Qafqazda Avropa standartlarına hüquqi yaxınlaşmanın dəstəklənməsi” regional proqramı çərçivəsində “Qadın hüquqları” üzrə layihəyə start vermişdir. Layihə çərçivəsində “Qadın hüquqları üzrə Bələdçi” kitabı hazırlanıb nəşr edilmişdir. Kitabda ailə münasibətlərində qadın hüquqları, məişət zorakılığı və s. mövzular öz əksini tapmışdır. Layihənin davamı olaraq, Qazax, Şəmkir, Astara, Cəlilabad, Lerik, Masallı, Yardımlı rayonlarında və Lənkəran şəhərində seminarlar keçirilmişdir.

2016-cı ildə Salyan rayonunda qadınlar üçün 5, Masallı rayonunda 14, Biləsuvar rayonunda 13 yeni sahibkarlıq obyekti yaradılmışdır.

Komitə Dini Qurumlarla İş üzrə Dövlət Komitəsi ilə birgə 2016-cı il 20 sentyabr tarixində **“İslamda qadın zorakılığına münasibət”** adlı tədbir keçirmişdir. Tədbirin keçirilməsində məqsəd islamda qadın kişi bərabərliyi, islam cəmiyyətində qadınının mövqeyi, ailə dəyərlərinə və qadınlara qarşı zorakılığa islami münasibətin düzgün qiymətləndirilməsidir.

Komitənin təşkilatçılığı ilə İctimai Televiziyada yayımlanan “Müzakirə vaxtı” verilişində “Qadın və Zorakılıq” mövzusu ekspertlərin iştirakı ilə müzakirə olunmuşdur.

21 noyabr 2016-cı il tarixdəAilə, Qadın və Uşaq problemləri üzrə Dövlət Komitəsi, BMT-nin Əhali Fondu, BMT-nin İnkişaf Proqramı, BMT-nin Qaçqınlar üzrə Ali Komissarlığı, Beynəlxalq Miqrasiya Təşkilatı, ABŞ-ın Beynəlxalq İnkişaf Agentliyi (USAİD), ABŞ Dövlət Departamentinin Narkotiklər və hüquq mühafizəyə dair beynəlxalq məsələlər üzrə Bürosunun və Avropa İttifaqının Azərbaycandakı nümayəndəliyinin birgə təşkilatçılığı Qadınlara qarşı zorakılıqla mübarizəyə həsr olunmuş “Gender əsaslı zorakılığa qarşı 16 günlük fəallıq” kampaniyasının açılış konfransı keçirilmişdir.

5 may 2016-cı il tarixində Çilov adasında yerləşən R.İbrahimovun adına 131 saylı tam orta məktəbdə 5-11-ci sinif şagirdləri üçün Komitə və Pirallahı rayon İcra Hakimiyyətinin birgə təşkilatçılığı ilə“Uşaq hüquqları: hüquqlarımızı bilək və paylaşaq” mövzusunda tədbir keçirilmişdir. “Uşaq hüquqları: hüquqlarımızı bilək və paylaşaq” mövzusunda keçirilmiş təlim uşaqlarla aktiv müzakirələr şəklində aparılmış, mövzu ilə bağlı ətraflı məlumat verilmiş, maarifləndirmə materialları paylanılmışdır.

Komitənin Nazirlər Kabinetinin Yetkinlik yaşına çatmayanların işləri və hüquqlarının müdafiəsi üzrə Komissiyaya təqdim etdiyi siyahı üzrə 6 müəssisədən 3-ündə monitorinqlər keçirilmişdir. Monitorinq qrupu tərəfindən 3 may tarixində Sağlamlıq imkanları məhdud uşaqlar üçün 9 nömrəli xüsusi internat məktəbində, 17 may tarixində 5 saylı uşaq somatik sanatoriyasında, 8 iyun tarixində Uşaq və yeniyetmələr üçün sümük-vərəm xəstəlikləri sanatoriyasında monitorinqlər aparılmışdır. Komitə tərəfindən hər il Azərbaycanın görkəmli oftalmoloq alimi, Əməkdar elm xadimi, akademik Zərifə xanım Əliyevanın xatirəsinə həsr olunmuş tədbirlər keçirilir. Bu il Zərifə xanım Əliyevanın 93-cü ildönümünə həsr olunmuş ümumrespublika üzrə “Qələbəyə doğru” intellektual yarışın keçirilməsinə 29 mart 2016-cı ildə start verilmişdir. Komitə tərəfindən ənənəvi “Qələbəyə doğru” kuboku təqdim olunmuşdur.Final yarışında iştirak edən və qalib olmayan komandalar isə Zərifə xanım Əliyevanın xatirəsinə həsr olunmuş “Qələbəyə doğru” kuboku uğrunda intellektual oyunda fəal iştirakına görə diplomu ilə təltif olunmuşdur.

25 may 2016-cı il tarixində Komitə Ədliyyə Nazirliyi Penitensiar Xidmətin Baş idarəsi ilə  birgə əməkdaşlıq çərçivəsində Azərbaycan Futbol Federasiyası ilə birgə Yetkinlik Yaşına Çatmayanlar üçün Tərbiyə Müəssisəsində İslah olunan uşaqların peşəkar yeniyetmə futbolçularla yoldaşlıq oyunu keçirilmişdir. **Futbol yarışmasından** sonra uşaqlar Komitə və Azərbaycan Futbol Federasiyası tərəfindən diplom və kubokla, eləcə də hədiyyələrlə mükafatlandırılmışdır.

 “1 İyun - Uşaqların Beynəlxalq Müdafiəsi Günü” ərəfəsində 15 may - 1 iyun tarixlərində silsilə tədbirlər keçirilmişdir. Keçirilən silsilə tədbirlərin yekunu olaraq 1 iyun 2016-cı il tarixində Beynəlxalq Muğam Mərkəzində **“İstedadlı uşaqlar festivalı-2016”** adlı tədbir həyat keçirilmişdir. Tədbirdə elm-təhsil, yaradıcılıq, incəsənət və idman sahələrində Azərbaycan Respublikasını beynəlxalq müsabiqələrdə və yarışmalarda təmsil edərək qalib olmuş, yüksək nailiyyətlər əldə etmiş 14 uşaq Komitə tərəfindən mükafatlandırılmış, “Azərbaycanın gələcəyi” kuboku ilə təltif olunmuşdur. Həmçinin tədbirdə Azərbaycanı ölkəmizin hüdüdlarından kənarda müvəffəqiyyətlə tanıtmaqda, uşaqların yaradıcılıq imkanlarının artırılmasında, uşaq hüquqlarının təbliğində və müdafiəsində, onların sağlamlığının qorunmasında iştirakı olan 6 təşkilat da mükafatlandırılmışdır. Tədbirdə şəhər və regionları təmsil edən 250-yə yaxın uşaq, o cümlədən xüsusi qayğıya ehtiyacı olan və Azərbaycanda yaşayan bütün xalqların nümayəndələri olan uşaqlar iştirak etmişdir.

Azərbaycan Respublikası Prezidentinin 24 fevral 2016-cı il tarixli Sərəncamı ilə Gəncə şəhəri **“2016-cı il Avropa gənclər paytaxtı”** seçilmiş və bununla bağlı hazırlanmış Tədbirlər Planının müvafiq bəndinə uyğun olaraq 3 avqust 2016-cı il tarixində Gəncə şəhərində “Uşaq hüquqları” mövzusunda təlim təşkil edilmişdir və təlim Təhsil Nazirliyinin Respublika Ekoloji Tərbiyə və Təcrübəçilik Mərkəzi tərəfindən uşaqlar üçün təşkil edilən yay düşərgəsi çərçivəsində keçirilmişdir.

18-22 iyul 2016-cı il tarixlərində Komitə Nizami Rayon İcra Hakimiyyəti ilə birgə **«Öyrən, İdarə et, Lider ol”** mövzusunda 5 günlük təlim təşkil etmişdir

3 oktyabr 2016-cı il tarixində isə 4 saylı cəzaçəkmə müəssisəsində cəza çəkən qadınların problemlərinin öyrənilməsi və həlli istiqamətində növbəti görüş keçirilmişdir. Müraciət edən qadınların problemləri Komitə tərəfindən araşdırılaraq zəruri tədbirlər görülmüşdür.

“Uşaqlara qarşı cinsi zorakılığın aradan qaldırılması üzrə **Lanzarota Konvensiyası**”nın yerinə yetirlməsi və təşviqi üzrə Avropa Şurası tərəfindən 18 noyabr “Uşaqlara qarşı zorakılıq üzrə Avropa günü” olaraq elan edilib. Bu istiqamətdə Avropa Şurasının iki maarifləndirici materialı (“Etibar etdiyin insana söylə” adlı buklet və “Uşaqlarınla danış və əmin ol ki, onlar da sənlə danışmaq istəyir” adlı açıqca) Azərbaycan dilinə tərcümə edilmiş və çap edilmişdir.

**“3 Dekabr - Beynəlxalq Əlillər Günü”** münasibətilə Komitə tərəfindən 2 dekabr 2016-cı il tarixində 11 nömrəli İnteqrasiya təlimli internat məktəbində təhsil alan uşaqlardan ibarət komandalar arasında intellektual bilik oyunu təşkil edilmişdir. Tədbirin məqsədi xüsusi qayğıya ehtiyacı olan və sağlamlıq imkanları məhdud uşaqlara mənəvi dəstək, onların cəmiyyətə inteqrasiyasiyası, ictimai həyatın bütün sahələrində iştirak etmək üçün bərabər imkanların yaradılması olmuşdur. Sonda I, II, III yer tutan komandalar Komitə tərəfindən diplom və hədiyyələrlə, digər komandaların iştirakçılar isə intellektual oyunda fəal iştiraka görə diplomla təltif edilmişdirlər.

**Uşaq və Ailələrə Dəstək Mərkəzlərinin** yerləşdiyi rayonlarda Ailələr üçün “Ailə büdcəsinin idarə edilməsi” təlim materiallarının hazırlan­ması və rayon icmalarında təqdimatların keçirilməsi məqsədilə Hacıqabul, Zaqatala, Yevlax, Mingəçevir, Göygöl rayonlarında tədbirlər keçirilmişdir. Tədbirdə Komitə tərəfindən “Gəlirlərin cəmlənməsi, aylıq gəlirlər, gəlir və xərclərin mövsümə uyğun təhlili, pulun idarə edilməsi və xərclərin gəlirlərə uyğun qurulması, vacib xərclər üzrə büdcənin qurulması, lazımsız xərclərdən qurtulmanın yolları və sairə mövzuları ümumiləşdirən təqdimat və video-çarx nümayiş etdirilmişdir.

Prezident Yanında Dövlət İdarəçilik Akademiyasının UNESCO mərkəzi və ASAN xidmət mərkəzləri ilə birgə “zorakılığa yox” kompaniyası çərçivəsində könüllülər Şüvəlan və Sabirabad mərkəzlərindən bəhrələnən gənc və yeniyetmələr təlimlərə cəlb olunmuşlar. ASAN könülləri təşkilatı ilə birgə Uşaq və Ailələrə Dəstək Mərkəzlərinin fəaliyyətindən bəhrələnən, həssas qrupdan olan ailələrin uşaqları ilə həyata keçirilən “ASAN məktub” layihəsinin məqsədi 14 yaşınadək uşaqların arzu və istəklərinin reallaşdırılmasıdır. 2016-cı il ərzində Şüvəlan, Ağdam, Goranboy Uşaq və Ailələrə Dəstək Mərkəzinin və Naftalan, Tərtər İcra Hakimiyyətinin köməkliyi ilə həmin rayonlarda yaşayan, aztəminatlı ailələrdən olan uşaqların arzu və istəklərini qeyd etdikləri məktublar toplanmışdır. Komitə tərəfindən bu rayonlardan olan ailələrə ərzaq və geyim yardımları verilmiş eyni zamanda Komitə sədrinin müavini Sədaqət Qəhrəmanovanın iştirakı ilə şəhid ailələrinə baş çəkilmiş və yardımlar paylanılmışdır. Səfər çərçivəsində 36 ailəyə səfər edilmiş, ümumilikdə isə 39 ailə ilə görüş keçirilmişdir.

İnsan alverinə qarşı mübarizə sahəsində preventiv tədbirlərin gücləndirilməsi məqsədi ilə Göygol, Saatlı və Sabirabad rayonlarında, Yevlax və Mingəçevir şəhər icmalarında sosial məsləhətləşmələr və icma görüşləri keçirilmişdir. 11 rayonda 133 ailəyə monitorinq səfəri edilmiş, uşaq və ailələrin vəziyəti qiymətlən­diril­mişdir. Təhsildən yayınma hallarının qarşısının alınması məqsədilə həmin rayonlardan olan 4200-dən artıq məktəblinin cəlb olunduğu müxtəlif formatlı tədbir, təlim keçirilmiş, sərgi, klub və düşərgələr təşkil olunmuşdur**.**

İşçilərin bacarıqlarının artırılması məqsədilə Azərbaycan Sosial İş İctimai Birliyi ilə birlikdə Fulbrayt proqramı çərçivəsində ABŞ-ın Dominik Universiteti mütəxəssisinin iştirakı ilə “Zorakılığa məruz qalmış uşaqların qiymətləndirlməsi və müsahibəsi” və “Sosial proqram və xidmətlərin yaradılması” mövzusunda təlimlər təşkil edilmişdir.

İsrail Səfirliyinin dəstəyi ilə UADM əməkdaşları, eləcə də tələbə və könüllülər üçün “Art terapiya” mövzusunda Şüvəlan UADM-da 2 günlük təlim keçirilmiş, Mərkəz və şöbə əməkdaşlarına sertifikat təqdim edilmişdir.

Ailə, qadın və uşaq məsələləri üzrə sosial həssas sahələri əhatə edəcək audioçarxların və radioverilişlərin hazırlanması məqsədilə **Komitə və “ASAN Radio”** arasında memorandum imzalanmışdır. Həmin memoranduma əsasən sosial ssenarilərin hazırlanması üçün müsabiqə elanı və anket forması Komitənin saytına yerləşdirilmişdir. Müsabiqəyə təqdim olunan ssenarilərdən 7-si seçilmiş, müəlliflər mükafatlandırılmışdır. Müsabiqədə 1 yeri tutan ssenari üzrə audio-çarx hazırlanmış və yayımlanmışdır. Şöbə tərəfindən sosial audiçoarx üçün 3 ssenari mövzusu hazırlanaraq “ASAN Radio”ya təqdim edilmişdir.

**İnformasiya və analitik araşdırmalar** şöbəsi tərəfindən Komitənin fəaliyyəti ilə əlaqədar qəzet və jurnallarda məqalələr çap olunmuşdur. Komitədə keçirilmiş tədbirləri işıqlandırmaq məqsədi ilə televiziya kanallarına  və mətbuat orqanlarına məlumatlar  göndərilmişdir.

Komitənin 10 illik fəaliyyətini əks etdirilən məqalələr hazırlanmış və Respublika qəzetində çap edilmişdir. 9 Fevral tarixində Xüsusi Dövlət Mühafizə Xidmətinin N saylı müəssisəsində Komitənin İnformasiya və Analitik Araşdırmalar şöbəsi tərəfindən “Sağlam Ailə-Sağlam Cəmiyyət” mövzusu üzrə maarifləndrici tədbir təşkil edilmişdir. Tədbir çərçivəsində ailə, qadın və uşaq məsələləri, boşanma səbəbləri, zorakılıq problemləri, insan alveri ilə mübarizə və diqər sahələr üzrə iştirakçılara məlumat çatdırılmışdır.

25 fevral 2016-cı il tarixində şöbə tərəfindən “Xocalıya Ədalət Beynəlxalq Kampaniyası” İctimai Birliyi ilə birgə **Xocalı faciəsi qurbanlarının xatirəsinin yad edilməsi və Xocalı faciəsinin soyqırım kimi beynəlxalq miqyasda tanınması məqsədilə** tədbir keçirilmişdir.

Mətbuat Şurası iləbirgə 20 iyul 2016-cı il tarixində **“Mediada ailə, qadın və uşaq məsələlərinin işıqlandırılması: nailiyyətlər və perspektivlər”** mövzusunda konfrans keçirilmişdir. Konfransın yekununda dövlət ailə, qadın və uşaq məsələlərinin mediada işıqlandırılması və səmərəli əməkdaşlığa görə bir qrup media qurumları və mediada ailə, qadın və uşaq məsələlərinin peşəkar işıqlandırılmasına görə, eyni zamanda bu sahələrdə aparılan araşdırmalar və təhlillər üzrə 2016-cı ilin monitorinqinin nəticələrinə əsasən jurnalistlər mükafatlandırılmışdır..

Cari il ərzində Komitənin **Xarici əlaqələr və protokol xidməti** şöbəsi bir sıra ölkələrin aidiyyəti dövlət orqanları ilə sıx əməkdaşlıq münasibətlərinin qurulması, eləcə də beynəlxalq təşkilatlarla əlaqələrin inkişaf etdirilməsini istiqamətində fəaliyyət göstərmişdir. Eyni zamanda, BMT-nin Uşaq Fondu, BMT-nin Əhali Fondu, BMT-nin Avropa üzrə İqtisadi Komissiyası, BMT-nin İnkişaf Proqramı və s. təşkilatlarla əməkdaşlıq etmişdir. Bundan başqa Yunanıstan və İran İslam Respublikasının müvafiq orqanları ilə ikitərəfli memorandumların imzalanması üzərində işlər aparılmışdır..

Komitənin **Hüquqi təminat** şöbəsi tərəfindən vətəndaşların müraciətlərinə baxılmış, hüquqi yardım və məsləhətlər verilmiş, müvafiq sahələr üzrə normativ-hüquqi aktların layihələri hazırlanmış, təqdim olunmuş layihələrə dair hüquqi rəylər və təkliflər verilmiş, hüquqi maarifləndirmə tədbirləri keçirilmiş, məhkəmə işlərində ailə, qadın və uşaqların hüquqları və Komitənin maraqları müdafiə edilmişdir. Eyni zamanda, şöbənin əməkdaşları beynəlxalq konfranslarda və dəyirmi masalarda Komitəni təmsil etmişlər.

“Azərbaycan Respublikasında insan alverinə qarşı mübarizəyə dair 2014-2018-ci illər üçün Milli Fəaliyyət Planı”nın 13.1.3-cü bəndinin icrasını təmin etmək məqsədi ilə Əmək Məcəlləsinə dəyişiklik edilməsi haqqında Qanun layihəsi hazırlanmışdır. Layihədə qısaldılmış iş vaxtının (həftəlik 36 saata qədər) 16 yaşınadək işçilər, 16 yaşdan 18 yaşadək işçilər, 1-ci, 2-ci qrup əlil olan işçilər, hamilə və yaşyarımadək uşağı olan qadınlarla yanaşı həmçinin 3 yaşadək uşağı təkbaşına böyüdən valideynlər üçün tətbiq edilməsi təklif edilmişdir. Layihə 17 may 2016-cı il tarixdə Azərbaycan Respublikasının Milli Məclisində qəbul edilmişdir.

Azərbaycan Respublikasında insan alverinə qarşı mübarizəyə dair 2014-2018-ci illər üçün Milli Fəaliyyət Planı”nın 13.1.4-cü bəndinin (uşaqların internet və mobil telefon vasitələrindən təhlükəsiz istifadəsinin təmin edilməsi məqsədi ilə təkliflərin hazırlanması) icrası ilə bağlı “Uşaq hüquqları haqqında”, “Telekommunikasiya haqqında”, “Kütləvi informasiya vasitələri haqqında” qanunlara və Azərbaycan Respublikasının İnzibati Xətalar Məcəlləsinə dəyişikliklər edilməsi ilə bağlı təkliflər hazırlanmışdır. Hazırlanmış təkliflər əsasında Azərbaycan Respublikasının Milli Məclisi tərəfindən “Uşaq hüquqları haqqında” Azərbaycan Respublikası Qanununa dəyişiklik edilməsi haqqında” və “Telekommunikasiya haqqında” Azərbaycan Respublikası Qanununa dəyişiklik edilməsi haqqında” Azərbaycan Respublikasının 29 aprel 2016-cı il tarixli qanunları qəbul edilmişdir.

Azərbaycan Respublikasının Ailə, Qadın və Uşaq Problemləri üzrə Dövlət Komitəsi və İran İslam Respublikasının Prezidentinin Qadın və Ailə Məsələləri üzrə Vitse-Prezidentliyi arasında Əməkdaşlıq haqqında Anlaşma Memorandumu “ layihəsinin qəbul edilməsi zəruriliyinin Əsaslandırılması və hüquqi ekspertiza rəyi hazırlanmışdır, Memorandum Azərbaycan Respublikası Prezidentinin 20 may 2016-ci il tarixli Fərmanı ilə təsdiqlənmişdir.